Boervrou met jagmesse op plaas aangeval | Netwerk24
Deur Jana Breytenbach 23 April 2019 17:41
Estienne Lingenfelder se hand ná die aanval op haar Maandag. Foto: Facebook/Estienne Lingenfelder
Die twee mans is ná die voorval aangekeer en sal Woensdag op aanklagte van poging tot moord in die hof verskyn.
Estienne Lingenfelder (67) is Maandag deur twee mans aangeval, sê lt.kol. Andrè Traut, polisiewoordvoerder.
Lingenfelder het op sosiale media geskryf en gesê sy is nie iemand wat gewoonlik sulke nuus deel nie, maar twee mans het haar aangeval toe sy die motorhuis se deur op die plaas oopgemaak het om tasse in haar voertuig te laai.
Albert Lingenfelder, haar seun, het aan Netwerk24 gesê sy pa, ook Albert, was by hom op sy plaas wat so 10 km van sy ouers se plaas is toe sy ma hom Maandag omstreeks 17:00 gebel het.
"Sy het vir my gesê sy is deur twee mans met messe aangeval. In daardie stadium was my pa al op pad huis toe en ek het ook dadelik gery," sê Albert.
Volgens hom sou sy ouers Dinsdag na 'n pluimveeskou gaan.
Lingenfelder het op haar Facebook-blad gesê dit was "sekondes tussen lewe en dood" .
Een van die aanvaller het sy ma met die mes probeer steek, maar sy het met haar hand gekeer en in die proses diep snywonde opgedoen.
Sy ma het dit reggekry om die knoppie van die motorhuis se deur te druk en Albert sê hy vermoed die twee het vir die klank geskrik en weggehardloop.
Sy ma het gesê een van die mans het 'n geel baadjie aangehad.
Albert het met sy aankoms op die plaas dadelik begin soek na die verdagtes. Die mans het na 'n buurplaas gevlug waar hulle gesien is waar hulle in 'n boord hardloop.
Later die dag, omstreeks 19:00, was een van Lingenfelder se neefs in sy voertuig toe hy twee mans langs die pad met 'n sak by hulle sien.
"Hy het gestop en vir die manne gevra wat in die sak is. Daar het hy 'n geel baadjie en twee messe gevind," sê Albert. 'n Gewapende reaksie-eenheid was kort op hul hakke en het die twee mans aangekeer en die polisie ontbied.
"My ma het later die twee mans uitgeken," sê Albert.
Lingenfelder het op haar Facebook-blad gesê dit was "sekondes tussen lewe en dood" en dat God haar lewe gespaar het "om nog baie werk vir Hom te doen".